
Alakzat és hangulat a magyar igékben

A magyar igék egy része sajátos amiatt, hogy felfedezhetünk bennük valamilyen kapcsolatot a hangalak és a kifejezett hangulat között. Ezeket nevezzük hagyományosan hangulatfestő igéknek. Úgy tűnik azonban, hogy más közös pontja is van a biccen, heppen, hüppen, koppan, moccan vagy a letyeg, petyeg, rebeg, szepeg, tipeg szavaknak.
Feltételezésem szerint az igék jelentésében van egy összetevő, amely az adott mozgás, történés, (állapot)változás stb. szerkezetét adja, és amely a legkülönfélébb eseményeket kifejező igék között is azonos lehet. Ezt nevezem az igék jelentésében kódolt alakzatnak. Annak a mintázatnak és formának az együttesét jelöli tehát ez a szó, amely megadja azt az általános szerkezetet, amely alapján az adott eseményt nyelvileg észleljük.
A dolgozatban részletezett kutatás arra irányul, hogy milyen alakzatokat kódolunk a magyar hangulatfestő igékben, milyen ezeknek az alakzatoknak a szerkezete, illetve, hogy jellegzetesen milyen feltételei vannak annak, hogy a magyar nyelvi konvenció szerint valamit alakzatként kódoljunk a sajátos hangalakú igékben.



